**IZVAJALCEM ZDRAVSTVENIH STORITEV**

**DOBAVITELJEM MEDICINSKIH PRIPOMOČKOV**

**OBMOČNIM ENOTAM ZZZS**

 Datum: 26. 8. 2022

 Številka: 0072-24/2022-DI/1

**ZADEVA: Okrožnica o izvajanju Zakona o nujnih ukrepih za zagotovitev stabilnosti zdravstvenega sistema**

Obveščamo vas, da je Državni zbor RS dne 11. 7. 2022 sprejel Zakon o nujnih ukrepih za zagotovitev stabilnosti zdravstvenega sistema (Ur. l. št. 100/22 dne 25.7.2022, v nadaljevanju: ZNUZSZS), ki je začel veljati dne 26. 7. 2022.

ZNUZSZS predvideva možnost, da nekatere listine za uveljavljanje pravic iz obveznega zdravstvenega zavarovanja namesto izbranega osebnega zdravnika izdajajo tudi drugi zdravstveni delavci oz. sodelavci, in sicer z namenom razbremenitve izbranega osebnega zdravnika in s tem zagotovitve večje dostopnosti pacientov do zdravstvenih storitev na primarni ravni.

Katere vrste listin lahko izdajajo določeni zdravstveni delavci in sodelavci je razvidno iz spodnje tabele:

|  |  |  |  |  |
| --- | --- | --- | --- | --- |
| **Vrsta zdravstvenega delavca oz. sodelavca** | diplomirana medicinska sestra oz. diplomiran zdravstvenik | višja medicinska sestra oz. višji zdravstveni tehnik | srednja medicinska sestra oz. zdravstveni tehnik | zdravstveni administrativni sodelavec |
| **Možna nova pooblastila** |
| izdaja listine za uveljavljanje pravice do potnih stroškov - spremstva | DA | DA | DA | NE |
| izdaja naloga za nenujni reševalni prevoz | DA | DA | DA | NE |
| izdaja listine za izbiro izbranega osebnega zdravnika | DA | DA | DA | DA |
| izdaja naročilnice za medicinske pripomočke za sanitarne ali gibalne potrebe pacientov | DA | DA | NE | NE |
| izdaja potrdila o upravičeni zadržanosti od dela zaradi bolezni, nege in spremstva do 3 koledarske dni | DA | DA | NE | NE |

Zdravstveni delavci oz. sodelavci lahko izdajajo listine le, če jih izbrani osebni zdravnik pisno pooblasti, pri čemer to lahko stori le, če so kumulativno izpolnjeni naslednji pogoji:

- če oceni, da to narekuje racionalnost dela,

- upošteva klinične smernice in strokovna priporočila pristojnega razširjenega strokovnega kolegijater

- če prenos pooblastila ne vpliva na diagnostiko in zdravljenje.

Pooblastilo velja znotraj istega izvajalca zdravstvene dejavnosti.

Možnost prenosa pooblastil za izdajo zgoraj navedenih listin je sicer določena kot ukrep začasne narave - predvidena je omejena časovna veljavnost - do 31. decembra 2024, z možnostjo podaljšanja za obdobje šest mesecev s sklepom Vlade Republike Slovenije.

Z ZNUZSZS je bila odložena uporaba določb glede izdaje naročilnice za medicinske pripomočke, saj je določeno, da Upravni odbor Zavoda za zdravstveno zavarovanje Slovenije (v nadaljevanju: ZZZS) v roku 30 dni od veljavnosti zakona sprejme Sklep o določitvi seznama medicinskih pripomočkov, pri katerih lahko izbrani osebni zdravnik prenese pooblastilo za predpisovanje na druge zdravstvene delavce (v nadaljevanju: Sklep). Sklep, ki je Priloga 1 tega obvestila, je bil sprejet na seji dne 16. 8. 2022 in začne veljati 26. 8. 2022. Za uporabo določb glede izdaje ostalih vrst listin prehodno obdobje ni bilo določeno, tako da je ureditev že začela veljati 26. 7. 2022.

ZZZS je že pripravil tehnične rešitve za izvajanje ZNUZSZS, vendar menimo, da **za uvedbo še niso izpolnjeni vsi pogoji, saj po nam znanih podatkih s strani pristojnega razširjenega strokovnega kolegija niso bile sprejete ustrezne klinične smernice in strokovna priporočila za prenos pooblastil.** Na neobstoj teh in na druga odprta vsebinska vprašanja v zvezi z izvajanjem ZNUZSZS je ZZZS že opozoril Ministrstvo za zdravje (v nadaljevanju: MZ), pri čemer pojasnil še ni prejel. Ko bodo izpolnjeni vsi pogoji za izvajanje, bomo tako izvajalce kot tudi programske hiše obvestili na običajen način. **V vmesnem času izvajalce zdravstvenih storitev prosimo, da:**

* preverijo ustreznost pooblastil zdravstvenih delavcev oz. sodelavcev za branje in zapisovanje podatkov v zalednih sistemih na profesionalnih karticah (katera pooblastila imajo posamezne skupine, je razvidno iz Seznama pooblastil za branje in zapisovanje podatkov v zalednih sistemih - ZNUZSZS, ki je v Prilogi 2 tega obvestila),
* preverijo ustreznost vpisov zdravstvenih delavcev v poklicne skupine v evidenci RIZDDZ – Register izvajalcev zdravstvene dejavnosti in delavcev v zdravstvu (pri NIJZ) (12 – VMS, 13 – DMS, 15 – zdravstveni tehnik, tehnica zdravstvene nege, 38 - DMS (38. člen ZZdej.-K), 99 – ostalo za zdravstveno administrativne sodelavce),
* pridobijo kvalificirana digitalna potrdila za zdravstvene delavce, ki lahko izdajajo eBOL, ter jih namestijo v svoj informacijski sistem.

Pripravili:

Alenka Franko Hren

Špela Cerar

 Področje za odločanje o pravicah

 in za medicinske pripomočke

 mag. Ana Vodičar

 Vodja-direktorica področja I

Priloge:

- Priloga 1: Sklep o določitvi seznama medicinskih pripomočkov, pri katerih lahko izbrani osebni zdravnik prenese pooblastilo za predpisovanje na druge zdravstvene delavce

- Priloga 2: Seznam pooblastil za branje in zapisovanje podatkov v zalednih sistemih - ZNUZSZS

Obvestiti:

-Ministrstvo za zdravje Republike Slovenije – po e-pošti: gp.mz@gov.si